KIRJALLINEN KYSYMYS P-3449/01

esittäjä(t): Daniela Raschhofer (NI) komissiolle

(6. joulukuuta 2001)

Aihe: KIE-maiden ja uusien itsenäisten valtioiden ydinturvallisuuden edistäminen

Euroopan unioni tukee KIE-maiden ja uusien itsenäisten valtioiden ydinturvallisuuden parantamista Tacis- ja Phare-ohjelmien avulla. Tilintarkastustuomioistuimen vuosikertomuksessa 2000 todetaan seuraavaa: Näiden toimenpiteiden tavoitteena on yhä edistää Keski- ja Itä-Euroopan maissa ja uusissa itsenäisissä valtioissa sijaitsevien voimaloiden turvallisuuden nostamista eurooppalaiselle tasolle. Eurooppalaisia standardeja ei kuitenkaan ollut määritelty vuoden 2000 loppuun mennessä, eikä komissio ollut vieläkään laatinut neuvoston ja parlamentin toivomia indikaattoreita, joiden avulla se voisi arvioida ohjelmien vaikuttavuutta

Tilintarkastustuomioistuimen vuosikertomuksessa esitettyihin havaintoihin vastatessaan komissio totesi seuraavaa: Jos liittymisneuvotteluja voidaan jatkaa käyttämättä EU:n standardien muodollista luetteloa, niin varsinkaan komission Phare- ja Tacis-ohjelmien tehokkuuden arvioinnissa ei enää ole tarpeen käyttää niin muodollisia EU:n standardiluetteloita kuin tilintarkastustuomioistuin edellyttää.

Sekä tilintarkastustuomioistuin, parlamentti että neuvosto kannattavat ohjelmien tehokkuuden arviointia koskevien sisäisten kriteereiden määrittämistä.

Kysyn tästä syystä komissiolta seuraavaa:

- Millaisia yksityiskohtaisia kriteereitä nykyisin sovelletaan Phare- ja Tacis-ohjelmien tehokkuutta arvioitaessa?

- Mitä konkreettisia toimia ja mihin mennessä komissio aikoo toteuttaa parantaakseen Phare- ja Tacis-ohjelmien hallinnointia ja tehokkuutta, kun otetaan huomioon tilintarkastustuomioistuimen esittämä kritiikki, jossa todetaan, ettei eurooppalaisia standardeja vastaavia turvallisuusstandardeja ollut määritelty vuoden 2000 loppuun mennessä?

- Miten komissio jos se ei aio toteuttaa parannuksia perustelee kantansa, kun otetaan huomioon, että tilintarkastustuomioistuin on edellyttänyt muutoksia?

Christopher Pattenin komission puolesta antama vastaus

(1. helmikuuta 2002)

EU:lle ei ole laadittu yhteisiä turvallisuusstandardeja. Tämä edellyttäisi jäsenvaltioiden yhteistä tahtoa. Neuvoston kehotuksesta komissio on kuitenkin ottanut tehtäväkseen valvoa tiukennettujen turvallisuusstandardien soveltamista Keski- ja Itä-Euroopassa (Köln, kesäkuu 1999). Komissio on edennyt saamassaan tehtävässä kaksivaiheisesti. Ensimmäisessä vaiheessa se keskittyi reaktoreihin, joita ei voitu saattaa kohtuullisin ponnistuksin länsimaisilta reaktoreilta vaadittavalle turvallisuustasolle. Se on saanut asianomaisilta mailta sitoumukset näiden reaktoreiden aikaistetusta käytöstä poistamisesta.

Toisessa vaiheessa komissio kehitti yhdessä neuvoston kanssa menetelmän ehdokasmaiden ydinvoimalaitosten turvallisuuden arvioimiseksi. Tämän menetelmän ansiosta on voitu laatia eurooppalaiset ydinturvallisuuden suuntaviivat, vaikka varsinaisia EU:n turvallisuusstandardeja ei olekaan laadittu. Tätä lähestymistapaa arvioitiin kertomuksessa (9181/01)(1), jonka neuvosto hyväksyi toukokuussa 2001 ja joka sisältää ehdokasmaita koskevat suositukset. Ne seitsemän ehdokasmaata, joilla on ydinvoimaloita, ovat hyväksyneet kyseiset suositukset. Suositusten täytäntöönpanon seurantavaihe on tarkoitus aloittaa tammikuussa 2002.

Komissio on sisällyttänyt vuoden 2001 Tacis-ohjelmaan määrärahan seuraavia indikaattoreita koskevia toimenpiteitä varten:

- indikaattorien määrittely

- jo päättyneiden ohjelmien arviointi.

Alustavat selvitykset ovat osoittaneet seuraavaa:

- Sellaisten erityisindikaattoreiden määritteleminen, joiden avulla voitaisiin mitata Phare- tai Tacis-ohjelmien eri osien vaikutusta ydinvoimaloiden ja yleensä koko ydinturvallisuusjärjestelmän (lainsäädännön, kansallisen ydinturvallisuusviranomaisen tehokkuuden ja itsenäisyyden, tarkastusjärjestelmän, toimijoiden ja turvallisuusviranomaisten koulutuksen ja teknisen pätevyyden ja niin edelleen) yleisen turvallisuuden paranemiseen suhteutettuna kaikkeen annettuun tukeen (kahdenväliset sopimukset, YK.n alainen Kansainvälinen atomienergiajärjestö (IAEA), edunsaajamaiden omat ponnistelut), on lähes mahdotonta. Ainoastaan kokonaisvaikutusta on mahdollista mitata mutta ei eritellä, miten kukin osatekijä on siihen vaikuttanut.

- Sen sijaan on tarkoitus arvioida Tacis-ohjelman toimien sekä muiden tukijoiden toimien ja kansallisten uudistusohjelmien yhteensopivuutta.

Tästä syystä ydinturvallisuutta koskevan yhteisen säännöstön tai yleisten arviointiperusteiden puuttuminen haittaa edunsaajamaan ydinturvallisuuden parantumista mittaavien indikaattorien määrittelemistä. Komissiolle esitettyä ydinturvallisuusstandardien laatimispyyntöä tarkasteltaessa on pidettävä mielessä, että neuvostolla on ilmeisiä vaikeuksia tukea niiden laatimista ja osallistua siihen. Neuvosto hyväksyi kesäkuussa 2001 raportin ydinturvallisuudesta laajentumisen yhteydessä (9181/01/lisäys raporttiin)(2). Siinä neuvosto korostaa, ettei standardien laatiminen merkitse toimivallan siirtämistä jäsenvaltioilta yhteisölle. Tällä perusteella kirjallinen kysymys voitaisiinkin osoittaa neuvostolle.

Komissio on kuitenkin arvioinut yhteisön Phare 2001 -tukiohjelman kaikki ehdokasmaille ydinturvallisuuden alalla suunnatut hankkeet selvittääkseen, missä määrin ne ovat auttaneet edunsaajamaita panemaan täytäntöön ydinturvallisuutta laajentumisen yhteydessä käsittelevän neuvoston raportin suositukset. Tätä tavoitetta tarkennetaan Espanjan puheenjohtajuuden aikana käyttöönotettavan seurantamekanismin perusteella. Mekanismin avulla arvioidaan toimenpiteet, jotka ehdokasmaat ovat toteuttaneet neuvoston raportin suositusten täytäntöönpanemiseksi.

Tacis-ohjelmaa varten laadituista indikaattoreista on luonnollisesti hyötyä myös Phare-ohjelmasta rahoitettujen hankkeiden arvioinnissa. Yleisesti ottaen on kuitenkin jo nähtävissä, että Phare-ohjelman kohdemaiden ydinturvallisuus on parantunut merkittävästi sen jälkeen, kun tämän alan yhteisön tukiohjelmat aloitettiin 1990-luvun alkuvuosina ja että nämä parannukset ovat olleet myös Phare-ohjelmista rahoitettujen toimenpiteiden ansiota.

(1) http://register.consilium.eu.int/utfregister/frames/introshfsEN.htm.

(2) http://register.consilium.eu.int/utfregister/frames/introshfsEN.htm.